钦定古今图书集成/方舆汇编/职方典/第1373卷 > 琼州府建置沿革考 府志
## 钦定古今图书集成/方舆汇编/职方典/第1373卷 > 琼州府建置沿革考 府志

本府

琼在唐、虞三代为扬越荒徼。秦为越郡外境。旧志：秦皇略定，始属中国。然秦于越置桂林、南海、象三郡。《明一统志》以雷为象郡，琼当附雷。汉武帝元鼎六年，平南越，明年改元，始以其地置珠崖、儋耳二郡，督于交州。领县五：珠崖治在今琼山东。潭都，儋耳治在儋。义伦《汉书注》：“应劭曰：‘二郡在大海中崖岸之边，产珍珠’”，故曰珠崖。或又曰，以郡形在海中如珠，故云。儋耳者，种大耳，渠帅目，谓王者耳尤缓，下肩三寸。据《茂陵书》，“五县：玳瑁、紫贝、苟中、至来、九龙。”昭帝始元五年，省儋耳入珠崖。元帝初元三年，罢珠崖郡，置朱卢县，隶合浦。东汉光武建武中，复置珠崖县，属合浦郡，仍督于交州。明帝永平十年，儋耳降附。出《张纯传》。“三国吴大帝赤乌五年，复置珠崖郡，有徐闻、朱卢、珠官县，隶交部，蜀遥领于建宁，晋因之。平吴后，省珠崖入合浦郡。宋元嘉八年，复立珠崖郡。梁复就儋耳地置崖州，陈因之，俱统于广州。”据《方泰传》，“隋大业中，改为珠崖郡，领县十，义伦、感恩、颜卢、毗善、昌化、吉安、延德、宁远、澄迈、武德，隶扬州，司隶”刺史，又析西南地置临振郡。唐高祖武德五年，立崖、儋、振三州，各领县四，崖领颜城、澄迈、临机、平昌，儋领义伦、昌化、感恩、富罗，振领宁远、延德、临川、陵水。太宗贞观元年，初隶岭南道。据《地里志》，析置州县及更名，更颜卢为舍城，平昌为文昌，析昌化置吉安，舍城置琼山，析延德置吉阳。五年，以崖州之琼山置琼州，郡名始此。领县五：琼山、临机、万安、富云、博辽。十三年，析琼山置曾口、颜罗、容琼三县，而以万安、《富云》《博辽》归崖州。高宗显庆五年，置琼州之乐会县。龙朔二年，以崖之万安置万安州，领县四：万安、富云、博辽、陵水。乾封后，琼州没山蛮峒以临机归属崖州。开元元年，改崖之临机为临高，及省舍城，徙万安州于陵水。天宝间，改儋、振、琼三州为郡，及增置振之《落屯》。肃宗至德二年，改万安州为万全郡，县亦曰万全。乾元后，省儋之吉安县，增洛阳县。德宗贞元元年，复移万全治于旧地，后复名万安县，亦复曰万安。五年，复琼州，置都督府以绥定其人。七年，省容琼县。懿宗咸通五年，于琼山南境黎峒置忠州，以辛、傅、李、赵四将征𥟖置。兵还，遂废。五代南汉分琼、崖、儋、万安四州。宋太祖开宝四年，平南汉，五年废崖州，以其地入琼州，领县六：琼山、临高、乐会、舍城、澄迈、文昌。而以宁远地为崖州，乃今崖州领县二，宁远、吉阳。儋州领县三，义伦、昌化、感恩。万安州领县二，万安、陵水。太宗太平兴国初，改儋之义伦县为宜伦。神宗熙宁间，以琼州为琼管安抚司，领州之属县，废儋、崖、万安三州为军，并领县以隶琼管。元丰三年，分属广南西路，复儋之昌化县及万安之陵水镇为县。四年，复儋之感恩县。徽宗崇宁五年，复置延德县于珠崖军黄流、白沙、侧浪之间。大观元年，以𥟖母山蛮峒置镇州，寻升为督府，赐“靖海军”额。倚郭置镇宁县。及改延德县为军，又置倚郭县曰通远。三年，割乐会县隶万安军，后复属琼州。政和元年，废镇州，以其地及靖海军归琼州。废延德军为感恩县，隶昌化军；通远县为通远镇，隶珠崖军。六年，置延德砦，又以通远镇为砦。属广南西路。宣和中，改琼管为安抚都监。高宗绍兴初，移临高于莫村。六年，废昌化、万安、崖州三军为县，昌化就宜伦县，万安为万宁县，以军使兼知县事珠崖为宁远县，及复藤桥镇为吉阳，与陵水等县并隶琼州。十三年，复万安后，县亦复名“万安珠崖军”，以宜伦县为军使。十四年，复昌化军，各就以属县还隶。后改昌化为南宁军，珠崖为吉阳军。元世祖至元十五年，改为琼州路安抚司，隶湖广行中书省。十七年，又立海北海南道。慰司。于《雷领》隶之。二十八年。改为琼州路军民安抚司。增琼州定安、会同二县。寻升定安县为南建州

“至正末，始置广西行中书省领之。明洪武元年三月，平章廖永忠克广州。七月，守臣陈干富表纳降款，以其地归附。二年改为琼、崖、儋、万四州” ，省琼山，复南建州为定安县，复万安县为万宁州，仍各领属县，隶广西如故。三年升琼州为府，领州三，县十三。复琼山，隶广东。元广东统于江西行中书省。洪武初，沿元制。七年改为布政司。十九年割感恩县属崖州。正统五年省三州，附郭宜伦、万安、宁远三县。领州三，县十。

皇清因之。

琼山县：〈附郭。〉

本汉珠崖郡玳瑁县地。隋于其东境置颜卢县，属珠崖郡。唐武德初更名颜城，隶崖州。贞观元年名舍城，开元后省。宋开宝五年复置，隶琼州，熙宁四年省。唐武德初，于颜卢置崖州。宋开宝五年废。贞观五年，始于崖州之琼山之地置琼州，倚郭置琼山县。十三年析置曾口、颜罗、容琼三县。乾封后，陷山峒蛮，贞元间，李复讨复。元至元间，置定安县于南境。明洪武二年省。三年，升琼为府，置琼山县附郭。

皇清因之。

澄迈县

在府城西六十里。本汉苟中县地。隋炀帝置澄迈县，属珠崖郡。唐初，属崖州。宋开宝间，罢崖州，属琼州。元、明仍旧。

皇清因之。

定安县

在府城南八十里。自唐为琼山县地。元至元间，析置定安县。天历元年，升为南建州，迁治琼牙乡。明洪武初，废州为县。

皇清因之。

文昌县

在府城东一百六十里。本汉紫贝县地，隋置武德县，属珠崖郡。唐武德间，改平昌县，属崖州。贞观元年，更今名文昌县，属琼州。元、明仍旧。

皇清因之。

会同县

在府城东南二百九十里。本唐宋乐会县。元至元二十八年，平章阔里吉思、平黎建议，始西北境立县永安，都属琼州。皇庆初，移治端赵都，王仁卿捐地建城。明仍旧。

皇清因之。

乐会县

在府城东南三百五十里。本唐琼山县地。显庆五年，始置乐会县，属琼州。乾封初，陷山峒蛮。贞元间复。宋大观二年，割属万安军，复属琼州。元至元二十八年，平章阔里吉思平𥟖，建议析其北境置会同县。明仍属府。

皇清因之。

临高县

在府城西一百八十里。唐武德间，立为临机县，属崖州。贞观五年，割属琼州。乾封后，琼州陷，仍属崖州。开元初，更名临高。贞元中，州复来属。宋绍兴初，移治于莫村。元明仍旧。

皇清因之。

儋州

在府城西南三百七十里。本汉儋耳郡，昭帝始元中，省入珠崖郡。梁于其地置崖州。隋改为珠崖郡，置义伦、毗善、吉安三县。唐初，始为儋州。天宝初，改昌化郡。南汉复改为儋州。宋熙宁六年，改为昌化军。绍兴六年，废军，就宜伦县隶琼州。十三年，以为军使。十四年，复为军，以属县还隶，后改为南宁军。元因之。明洪武二年，复为儋州。三年，升琼为府，统三县：宜伦、昌化、感恩，乃隶属广东。十九年，割感恩属崖州。正统五年省宜伦县，以其户属州。今领县一：

皇清因之。

昌化县

在州城南二百九十里。本汉至来县。隋大业间，置昌化县，属珠崖郡。唐初属儋州，以吉安县省入。贞观元年，复析置吉安县。宋熙宁六年省。元丰三年复。绍兴六年，军废，属琼州。十四年，军复还隶元。明仍旧。

皇清因之。

万州

在府城东南四百七十里。本汉珠崖郡地。唐为崖州文昌县地。贞观五年，析置万安县，隶琼州。十三年，改隶崖州。龙朔二年，始于万安置万安州，割崖之万安、富云、博辽、振之陵水来属。开元九年，移治陵水。至德初，改万全郡，县亦曰万全。贞元初，复移治万全，后与县俱复名万安。南汉

改为万安州，省富云、博辽二县。宋熙宁七年，废为万安军，领县隶琼管。绍兴六年，废为万宁县，以军使兼知县事，隶琼州。十三年，复县为万安军，以属县还隶，后县亦复名万安。元因之。明洪武二年，始改为万州，复万安县为万宁，三年隶府，属广东，统县二。正统五年，省万宁县，以其户属州。今领县一：

皇清因之。

陵水县

在州南六十里。唐武德初置，属振州。龙朔二年，属万安州。宋熙宁七年，降为镇。元丰三年复。绍兴六年，军废，属琼州。十三年，军复还隶元。明仍旧。

皇清因之。

崖州

在府城南一千一百一十里。本儋耳郡地。隋为珠崖郡西南宁远、延德县地，析置临振郡。唐武德初，改为振州，治宁远，增置临川县。贞观二年，析延德置吉阳县。天宝初，改为延德郡，又改宁远郡。后增置洛屯县。南汉省延德、临川、洛屯三县。宋开宝五年，始改为崖州。熙宁六年，改为珠崖郡，以吉阳县为藤桥镇，隶琼州宁远县。为临川镇。崇宁五年，于黄流、白沙、侧浪之间，又置延德县。绍兴六年，废军为宁远县，复藤桥镇为吉阳县，俱隶琼州。十三年，军复，以属县还隶，后改为吉阳军。元省吉阳县。明洪武二年，改为崖州，三年隶府，属广东，统县一。十九年，割儋、感恩来属。正统五年，省宁远县，以其户属州。领县一：

皇清因之。

感恩县

在州城西北三百二十里。本汉儋耳郡九龙县地。隋置感恩县，属珠崖郡。唐属儋州。宋熙宁六年省。元丰四年复。大观元年，于其东北境黎母山蛮峒建镇州。政和元年，废延德军隶昌化。绍兴六年，昌化军废，隶琼州。十四年，军复还隶。元因之。明洪武初仍旧。十九年，割属崖州。

皇清因之。

按：珠崖郡县，创立于汉武之元鼎，罢弃于元帝之初元，招抚于光武之中兴，恢复于隋之冯、洗氏后虽沿革不定，然人民相通，自秦时已有。至其国土宇内属，在西汉已隶于皇图，盖不独至今日始有都邑之盛、人物之美也。